《怀旧歌》
宋代·刘子翚

黄茅生烟暗村落，浩歌无复当时乐。
邻家酒熟逆鼻香，一醉乾时堕冥漠。
寻芳屡过垂玉轩，叉鱼夜上浮清阁。
斗牌击鼓多伎俩，我独旁观惟大噱。
惊烽放座欢难保，幸得身存他勿道。
吾宗潜武卧空棺，衮臣兄弟埋荒草。
当时醉舞向花下，绿鬓朱颜各鲜好。
隙驹风烛尚须臾，数子凋零不待老。
死生细事从渠天，莫学儿女相哀怜。
一窗容膝可终隐，寇盗扰扰今连年。
王师诛锄有漏网，死灰焰焰犹思然。
忧煎过计祗自恼，且但努力耕吾田。

作者简介：刘子翚（huī）（1101～1147）宋代理学家。字彦冲，一作彦仲，号屏山，又号病翁，学者称屏山先生。建州崇安（今属福建）人，刘韐子，刘子羽弟。以荫补承务郎，通判兴化军，因疾辞归武夷山，专事讲学，邃于《周易》，朱熹尝从其学。著有《屏山集》。